**ДО**

**Г-Н НАЙДЕН ТОДОРОВ – МИНИСТЪР НА КУЛТУРАТА**

**С КОПИЕ ДО**

**Г-ЖА МАРИНА ВАСИЛЕВА – ЗАМЕСТНИК – МИНИСТЪР НА КУЛТУРАТА**

***ОТНОСНО: Работна група, назначена със Заповед № РД- 09-251 от 21.03.2023 г.***

**УВАЖАЕМИ Г-Н МИНИСТЪР,**

**УВАЖЕМА Г-ЖО ЗАМЕСТНИК-МИНИСТЪР,**

С Ваша Заповед № РД- 09-251 от 21.03.2023 г. е назначена работна група, която има задача да предложи промени в Правилника за прилагане на Закона за филмовата индустрия, като срокът за работа на работната група е удължен до 24.05.2023 г.

Работната група проведе шест заседания, в рамките на които бяха обсъждани редица въпроси, целящи оптимизиране и по-ефективно администриране на процедурите по схемите за държавна помощ, уредени с Правилника.

Междувременно, в хода на дейността на работната група, на 24.04.2023 г. на портала за обществени консултации беше публикуван за обществено обсъждане проект на Постановление на Министерския съвет за изменение и допълнение на Правилника за прилагане на Закона за филмовата индустрия, приет с ПМС № 274 от 2018 г. Предложеният проект не е съгласуван с членовете на работната група и не отразява засегнатите в настоящото писмо теми. Същият не решава практическите проблеми, с които се сблъскват представителите на филмовата индустрия в България. В тази връзка, мнозинството от членовете на работната група, считат, че е налице спешна необходимост от изготвяне на нов проект на ПМС за изменение и допълнение на ППЗФИ, с който да бъдат прецизирани текстовете на Правилника в съответствие с тези на ЗФИ. В новия проект на ПМС следва да намерят отражение и взетите от членовете на работната група решения по дискутирани в хода на заседанията теми, подробно описани във водените протоколи и обобщени, както следва:

1. **Прецизиращи промени в приложенията към ППЗФИ**:

* Да се премахнат думите „свят“, „световна“, „световни“ и др. от Раздел А на Квалификационния тест, част от Приложение № 5б към чл. 42, ал. 1, т. 6 в изрази, свързани с българската или европейската култура, архитектура, история и т.н., тъй като в този си вариант, текстовете противоречат на тези на ЗФИ.

1. **Промени, свързани с формиране на оценката на схемите по чл. 26, ал. 1, т. 1 и т. 6 от ЗФИ:**

* Прилагане на математическа формула, залагаща максимално допустимо отклонение при формиране на оценката на членовете на художествените комисии. Така нареченият метод „Камбаната“ ще елиминира ефекта на драстично отклонение (например много ниска индивидуална оценка) в присъдените от членовете на комисията оценки и ще доведе до по-голяма обективност в класирането. Методът следва да се прилага с максимално допустим коефициент на отклонение, който да се определя на годишна база от изпълнителния директор на ИА „НФЦ“, в зависимост от резултатите от проведените сесии. Посоченото би могло да намери конкретно отражение в разпоредбата на чл. 49 от ППЗФИ, като се формулира понятието „средна оценка“, например да се създаде нова алинея със следния текст: *„За всеки отделен проект секретарят на художествената комисия събира оценките на всеки член на комисията и ги дели на броя на нейните членовете. Получената „обща оценка“ се преизчислява математически за да стане „средна оценка“ - оценките на членовете които са дали повече от 50% или по-малко от 50% от „общата оценка“ за проекта отпадат. След това останалите оценки се събират и се делят на броя на участващите оценки. Получената цифра се нарича „средна оценка“. Към нея се добавя служебната оценка.“*
* Промяна в начина на формиране на служебната оценка за производство на игрални филми и промяна на разпределението на относителната тежест на отделните критерии в нея. В тази връзка предложението е максималният брой точки от служебната оценка да бъде намален от 12 на 9, като съображенията за това са балансиране на влиянието, което към момента оказва служебната оценка, при увеличаване на максималния брой точки на художествената комисия от 88 на 91. Съответно, в служебната оценка относителната тежест на всеки критерий следва да бъде с равна тежест от по 3 точки, с оглед на балансиране на тежестта и важността на всеки критерий, в съответствие със записаното в чл. 27, ал. 1, т 5 от ЗФИ. Допълнителните 3 точки за оценката на художествената комисия да се разпределят както следва: по критерий *оценка на художествения и творчески потенциал на проекта* да се добави 1 точка, като максималният брой точки, стават общо 11 точки; по критерий *драматургична структура* да се добави 1 точка, като максималният брой точки става 21; по критерий *основни персонажи* се добавя 1 точка, като максималният брой точки става общо 11. В кръга на изложеното, следва да бъдат изравнени точките, които се дават на продуцента и режисьора при формиране на служебната оценка. Посоченото би могло да намери конкретно отражение в разпоредбата на чл. 14, ал. 6 от ППЗФИ, в следния смисъл: *„Служебната оценка е число, което не може да бъде повече от 9. Това число съдържа 3 компонента:*
* *опит (на режисьора и продуцента);*
* *фестивали (на режисьора и продуцента);*
* *зрителска оценка (на режисьора и продуцента).*

*Във всеки от тези компоненти 50% е за режисьора, и 50% е за продуцента, т.е. във всеки от тези компоненти режисьорът може да получи 1,5 т и продуцентът може да получи 1,5т. В крайна сметка режисьорът може да получи максимум 4,5 т. и продуцентът може да получи 4,5 т.*

*Опит- 0,5 за 2 филма, 1т за 2-5 филма и 1,5- над 5 филма (за вида филм за който се кандидатства).*

*Зрителски успех- 0,5 т. за зрители от 7 500 до 15 000, 1 т. за зрители от 15 000 до 35 000 и 1,5т- за зрители над 35 000 (отнася се за проект за игрални пълнометражни филми).*

*Излъчване по БНТ, БТВ и Нова ТВ- 0,5 т. (отнася се за документални филми, ТВ филми и анимации).*

*Фестивали – 0,5т за селекция или награда във фестивал Б категория, 1 т. - за селекция или награда във фестивал А категория, 1,5 т. - за селекция или награда в Големите фестивали (Кан, Венеция, Берлин, Оскар).*

* Промяна на бланките на оценъчни карти съобразно горните предложения и въвеждане на възможност за електронно попълване, като по отношение служебната оценка по критерий *официална селекция или награди от фестивали клас А или Б* в бланките на оценъчните, карти да е налично падащо меню с фестивали, категоризирани по ФИАПФ и актуализирани съобразно списъка на ЕФА, с оглед на обективност и единен подход при оценяването по този критерий. Списъкът на тези фестивали ще се одобрява със заповед на Изпълнителния директор на ИА НФЦ.
* Промяна в елемент, съдържащ се в част 6 от Оценъчната карта на проект на анимационен сериал, а именно – при кандидатстване с проект за анимационен сериал в оценъчната карта присъства „ОЦЕНКА НА СЦЕНАРИИ И СТОРИБОРД НА ПЪРВИТЕ ТРИ ЕПИЗОДА“, докато в част 10 от Оценъчната карта при игралните сериали се оценява само „ДРАМАТУРГИЧНА СТРУКТУРА НА ПЪРВИТЕ ДВЕ СЕРИИ“. Изискванията за анимационни и игрални сериали следва да бъде уеднаквени, тъй като сторибордът е скъп елемент от продукцията, изготвянето на който отнема време, което от своя страна затруднява значително кандидатстването по схемата за финансиране. Предвид това в част 6 от Оценъчната карта на проект на анимационен сериал да се оценяват само сценариите на първите **два епизода, без да се изисква сториборд.**
* Разделяне на оценъчните карти в отделни приложения.

1. **По отношение на регистъра на експертите по чл. 15, ал. 1 от ЗФИ:**

* Обновяване на регистъра, като се сформира работна група от 6 човека – представители на различните групи експерти, която да прегледа всяко от имената, включени в съответния раздел на регистъра, както и доказателствата за включването им, съгласно чл. 40ж от ППЗФИ;
* Въвеждане на възможност като доказателство за опита на експертите, включени в регистъра по чл. 15, ал. 1 от ЗФИ да се приемат и кредитите, които са вписани в началните или финалните надписи на филма.

В допълнение към изложеното по-горе, следва да се вземат предвид и представените в хода на провежданото обществено обсъждане становища и конкретни предложения за разписване на нормативни текстове, вкл. и предложения за изменение и допълнение в образците на документи, посочени като отделни Приложения в ППЗФИ.

Молим за Вашата ангажираност за стартиране на нова процедура по изготвяне на проект на ПМС за изменение и допълнение на ППЗФИ с цел осигуряване на възможност за целесъобразно и законосъобразно предоставяне на държавните помощи в областта на филмовата индустрия.

С уважение,

Членовете на работната група